Секстетът на композитора Велислав Заимов

в изпълнителската практика

Композиторът Велислав Заимов пише във всички музикални жанрове, с изключение на оперния. Неговото творчество се радва на сериозно сценично присъствие, изпълнява се на различни национални и европейски музикални форуми, на фестивали за модерна музика, има своите публикациии и звукозаписна продукция. То е особено забележимо в камерната и в симфоничната музика.

Заимов е автор е на множество опуси за различни ансамбли: триа, квартети, духови квинтети, секстети и т.н. Без да изброяваме цялото му камерно творчество, интересът е насочен главно към секстетния жанр и по-специално - към неговата композиция за духов квинтет (Fl., Ob., Cl., Fg., Cr.) и пиано. В настоящата статия се представят отделни части от творческо интервю, което е реализирано с композитора през 2019 г., негови идеи и композиторски концепции.

Той отстоява своите позиции да работи в традиционни форми и с познати инструментални прийоми, но винаги търси да постигне оригинално авторство в различни комбинации от инструменти и техните звучности. В секстета ясно е очертано присъствието на личния му творчески почерк и, типичните за неговите творби, употреба на разнородни композиторски техники.

Многочастният цикъл на секстета се осъществява в непрекъснатото и последователно застъпване на частите му. Преминаването от една в друга част е непосредствено и се осъществява с кратки преходни епизоди, които нямат самостоятелно значение, а трябва само да подготвят следващото появяване на новия тематичен материал. Разпадът на енергията на встъпителната част води логично към експозицията на бавната – средна част. Докато връзката между нея и финалът (*stringendo*  в пианото) се изгражда в очаквания типичен контрастен темпови преход, който трябва да доведе до бравурната й експозиция.

Творбата е написана през 2004 г*.* Тя се отнася към традиционни ансамбли, които са се наложили още преди векове в изпълнителската практика. Композиторът споделя за своята творба: *- „Имах желания да напиша произведения за различни състави – и такива, които са често срещани - традиционния духов квинтет с пиано, и други, които са по-необичайни като формация... По този начин подхождам при избора на фактура.”*

Воден от усета си за минималистичните форми, Заимов е последователен в тяхното представяне в секстета. Художествените средства, с които той работи, са пестеливи/деликатни и имат конкретно предназначение в изграждането на различните части на цялостната музикална форма. Нетрадиционен е неговият подход да търси само в най-съществените кулминационни моменти звуковото обединяване на целия инструментариум. В процеса на развитието на отделните дялове на композицията, той предпочита други диалогични форми – комбинации с пиано или без него. В този смисъл, Заимов предпочита да работи с различни полифонични форми и в различни регистри, представяйки фактурното развитие с избор на ограничено звучене на хармоничния вертикал.

В секстетът не се наблюдава смесване на контрастни тембри в разнородното височинно провеждане на тематичния материал. Мелодичната линия следва логиката на стъпаловидно представяне от ниските към високите звучности или в низходяща посока. Композиторът използва различните технически, темброви, регистрови и динамични възможности на инструментите в секстета. Логиката на музикалното развитие изглежда като предварително решен план за звуков баланс. Особено изпълнителско внимание трябва да се насочи към запазването на ансамбловия звук при тази ненатоварена/прозрачна/олекотена фактура.

*„Ако трябва да давам съвети на бъдещи изпълнители, то бих обърнал внимание на това да познават цялата партитура, за да може да се получи добър ансамбъл, което се изисква от самата фактура.”*

Изпълнителско внимание е необходимо и в епизодите, в които се срещат активни темпови отклонения. Те трябва да се изработят прецизно и да се уеднаквят в основната метрична организация. В кулминационните моменти в частите, блоковото представяне на инструментариума трябва да води към постигането на вертикално звуково единство.

Осигуряването на интонационно единство във всяка камерна творба е съществен аспект при нейното изграждане. Секстетът на Заимов се изгражда предимно върху дисонантна хармония, много пъти получена в резултат на полифоничните прийоми, с които изобилства тази творба. Тази хармония не се изгражда върху принципи за атоналност, а по-скоро предлага нетипични съчетания/комбинации на акордика.

*„Музиката на този секстет, както и на останалите ми произведения не е атонална, а по-скоро представя разширено тонално мислене: има ладови тежнения, които обаче са многозначни и с възможности за различно отвеждане, така че да може да се получават вериги от построения. Това е начин на мислене, който с постигнат с течение на доста години и който не е претърпявал резки изменения и обрати.”*

От изпълнителите се изисква постоянно внимание за поддържане на общата интонация. Многократните унисонни изложения трябва да се синхронизират като комплексен звук, предвид различните тембри на инструментите, според регистровото им представяне в партитурата. Подобен проблем съществува и в моментите на преминаване/предаване на тематичния материал от един инструмент в друг. В епизодите с участие на пианото, интонационната устойчивост е по-лесно постижима.

Интерес представлява цялостната концепция на композитора по отношение използването и ролята на клавирния инструмент в секстета: - *„Бих искал да напиша камерни произведения, в които да се покаже пианото в различни еднородни и разнородни състави от трима и повече изпълнители и как този инструмент играе роля на самостоятелна група, различна от останалите по начина си на звукоизвличане. Така че секстетът беше просто крачка в тази посока.”*

Заимов много ясно изписва щрихите в своята творба, които са разпознаваеми като класически подход. Независимо от тяхната общоизвестна специфика, трябва да се предвиди уеднаквяването на артикулацията. Поради спецификата на индивидуалното звукоизвличане едновременните встъпления и акценти в различните фактурни епизоди, създават несъответствия и затруднения в ансамбъла.

Динамичните обозначения представят по-големи фрагменти от развитието на музикалния материал и са по-скоро знаци за цялостното драматургично развитие. То е свързано с предварително заложената/избрана композиторска идея. Авторът споделя, че за него е „ *важно протичането във времето да бъде като на един дъх.”* Въпреки условността на основните динамични указания в секстета, при изпълнителската интерпретация е допустимо добавяне на повече междинни динамични нюанси, за да се представи развитието на произведението с по-голямо и по-детайлно прецизирано звуково богатство.

В секстета на Заимов са характерни конкретиката на употребените конструктивни и музикалноизразни средства. Изцяло се наблюдава авторската логика за техния избор и действеност. Това прави произведението сравнително ясно като цялостна музикална концепция за изпълнителите. То може да бъде добър градивен материал в репертоара на всяка идентична изпълнителска формация, защото притежава качества за развитието на основни ансамблови изпълнителски навици, и музикално вдъхновение за интерпретаторите на съвременна българска музика.

**Ползвана литература**

**Георгиева**, В. „Камерни ансамбли от български композитори“ - НМА „Проф. Панчо Владигеров“, СБК, С., 2012.

**Коларов, Б. „**Интерпретационни проблеми в клавирните триа на Велислав Заимов” – НМА „Проф. Панчо Владигеров“, София, 2015

**Коларова, Е**. „Аспекти на идеята за националното в българското музикално творчество на XX век в контекста на модерността“, С., 2004.

**Стоянов, П.** „Музикален анализ“, «Музика», С., 1988.

**Хлебаров, И. Х.** „История на българската музикална култура“, «Музика», С., 1985.

**Четриков, С.** „Музикален терминологичен речник“ – «Наука и изкуство», С., 1969.

**Интернет източници**

[https://web.archive.org/web/20130927065115/http://www.ubc-bg.com/bg/composer/31](https://web.archive.org/web/20130927065115/http:/www.ubc-bg.com/bg/composer/31)

<https://kweekly.bg/publication/4325>

<http://galerianadumite.bg/index.php/iz-tvorchestvoto-na-velislav-zaimov/>

<http://www.nma.bg/bg/structure/?id=101>

<https://www.naxos.com/mainsite/blurbs_reviews.asp?item_code=8.553611&catNum=553611&filetype=About%20this%20Recording&language=English>